
讘讘讗 拽诪讗 驻 注"讘 - 驻讬专讜砖 砖讟讬讬谞讝诇抓

讜讗讬诇讜 砖诪讜讗诇 诇讗 讛讬讛 专讜爪讛 注讬讬诇 拽诪讬讛 [诇讛讬讻谞住 诇驻谞讬] 专讘 讗住讬, 砖专讗讛 讗讜转讜 讻讙讚讜诇 诪诪谞讜, 讜专讘 讗住讬 诇讗 讛讬讛 专讜爪讛 注讬讬诇 拽诪讬讛 [诇讛讬讻谞住 诇驻谞讬] 专讘 砖讛讬讛 专讘讜, 讜诪砖讜诐 讻讱 诇讗 谞讻谞住讜 砖诇讜砖转诐. 讗诪专讬 [讗诪专讜]: 诪讗谉 谞转专讞 [诪讬 讬讗讞专] 讜讬诪转讬谉 讘讞讜抓 讜讬讻谞住 诇讘讚讜 讗讞专讜谉? 讜住讬讻诪讜: 谞转专讞 [讬讗讞专] 砖诪讜讗诇 讜谞讬转讬 [讜讬讘讜讗讜] 专讘 讜讗讞专讬讜 专讘 讗住讬.


讜砖讜讗诇讬诐: 讜谞转专讞 [讜砖讬转讗讞专] 专讘 讗讜 专讘 讗住讬? 砖讬讻谞住 转讞讬诇讛 砖诪讜讗诇 讜讗讞专讬讜 讗讞讚 诪砖谞讬讛诐, 讜讛讗讞专 讬诪转讬谉! 讜诪砖讬讘讬诐: 诪砖讜诐 砖讘讗诪转 讛讬讛 专讘 讙讚讜诇 诪砖诪讜讗诇, 讜讛讬讛 专讗讜讬 诇讜 诇讛讬讻谞住 诇驻谞讬讜. 讗诇讗 专讘, 砖诇讗 专爪讛 诇讛讬讻谞住 诇驻谞讬 砖诪讜讗诇, 诪讬诇转讗 讘注诇诪讗 [讚讘专 砖诇 讻讘讜讚 诇讘讚] 讛讜讗 讚注讘讚 诇讬讛 [砖注砖讛 诇讜] 诇砖诪讜讗诇, 讜诇讗 诪砖讜诐 砖讛讬讛 讙讚讜诇 诪诪谞讜, 讗诇讗 诪砖讜诐 讛讛讜讗 诪注砖讛 讚诇讟讬讬讛 [讗讜转讜 诪注砖讛 砖讗讬专注 砖拽讬诇诇 讗讜转讜] 专讘 诇砖诪讜讗诇 讘讟注讜转 讜讻讚讬 诇驻讬讬住讜 注诇 讻讱 讗讚讘专讬讛 [讛谞讛讬讙讜] 专讘 注诇讬讛 [注诇讬讜], 砖讛讬讛 谞讜讛讙 讻诇驻讬讜 讻讘讜讚 讬转专.


 讜诪住驻专讬诐:  讗讚讛讻讬 讜讛讻讬 [讘讬谉 讻讱 讜讻讱] 讗转讗 砖讜谞专讗 拽讟注讬讛 诇讬讚讗 讚讬谞讜拽讗 [讘讗 讞转讜诇 讜拽讟注 讗转 讬讚讜 砖诇 转讬谞讜拽]. 谞驻拽 [讬爪讗] 专讘 讜讚专砖 讘注谞讬谉 讝讛: 讞转讜诇 诪讜转专 诇讛讜专讙讜, 讜讗住讜专 诇拽讬讬诪讜 讘讘讬转, 讜讻诇 讛诇讜拽讞 讗讜转讜 讜讛讜专讙讜 讗讬谉 讘讜 诪砖讜诐 讗讬住讜专 讙讝诇, 讜讗讬谉 讘讜 诪砖讜诐 诪爪讜讛 砖诇 讛砖讘 讗讘讬讚讛 诇讘注诇讬诐.


讜砖讜讗诇讬诐: 讜讻讬讜谉 讚讗诪专转 [砖讗转讛 讗讜诪专] 诪讜转专 诇讛讜专讙讜, 诪讗讬 谞讬讛讜 转讜 [诪讛 讛讜讗 注讜讚] 讛爪讜专讱 诇讜诪专 砖讗住讜专 诇拽讬讬诪讜? 讜诪住讘讬专讬诐: 诪讛讜 讚转讬诪讗 [砖转讗诪专] 诪讜转专 讗诪谞诐 诇讗讞专讬诐 诇讛讜专讙讜, 讗讱 讗讬住讜专讗 诇讬讻讗 [讗讬住讜专 讗讬谉] 讘讛讞讝拽转讜, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讗祝 讗住讜专 诇拽讬讬诪讜.


 讜注讜讚 讗诪专讬 [讗讜诪专讬诐] 讘砖讗诇讛 注诇 谞讬住讜讞 讛讚讘专讬诐: 讜讻讬讜谉 讚讗诪专转 [砖讗转讛 讗讜诪专] "讗讬谉 讘讜 诪砖讜诐 讙讝诇", 讻诇讜诪专, 砖讗讬谉 讝讛 讗讬住讜专 诇拽讞转 诪讬讚 讛讘注诇讬诐 讘讻讞, 诪讗讬 谞讬讛讜 转讜 [诪讛 讛讜讗 注讜讚] 讛爪讜专讱 诇讜诪专 砖"讗讬谉 讘讜 诪砖讜诐 讛砖讘 讗讘讬讚讛 诇讘注诇讬诐"? 讗诪专 专讘讬谞讗: 讛讻讜讜谞讛 讛讬讗 诇注谞讬谉 注讜专讜, 砖讗讬谉 爪讜专讱 诇讛讞讝讬专讜 诇讘注诇讬诐.


 注诇 讚讘专讬 专讘 讘讚讬谞讜 砖诇 讞转讜诇 诪讬转讬讘讬 [诪拽砖讬诐] 诪诪讛 砖砖谞讬谞讜 讘讘专讬讬转讗, 专' 砖诪注讜谉 讘谉 讗诇注讝专 讗讜诪专: 诪讙讚诇讬谉 讻诇讘讬诐 讻讜驻专讬谉 (讻诇讘讬 爪讬讚), 讜讞转讜诇讬谉, 讜拽讜驻讬谉, 讜讞讜诇讚讜转 住谞讗讬诐, 诪驻谞讬 砖注砖讜讬讬谉 诇谞拽专 讗转 讛讘讬转, 讛专讬 砖诪讜转专 诇讙讚诇 讞转讜诇! 讜诪砖讬讘讬诐: 诇讗 拽砖讬讗 [讗讬谉 讝讛 拽砖讛]: 讛讗 [讝讛] 讚讘专讬 专' 砖诪注讜谉 砖讗诪专 砖诪讜转专 谞讗诪专讜 讘讗讜讻诪讗 [讘讞转讜诇 砖讞讜专], 讛讗 [讝讛] 讚讘专讬 专讘 砖讗诪专 砖讗住讜专 谞讗诪专讜 讘讞讬讜讜专讗 [讘讞转讜诇 诇讘谉].


讜诪拽砖讬诐 注诇 讻讱: 讜讛讗 [讜讛专讬] 讘讗讜转讜 诪注砖讛 砖诇 专讘, 讗讜讻诪讗 讛讜讛 [讞转讜诇 砖讞讜专 讛讬讛]! 讜诪砖讬讘讬诐: 讛转诐 讗讜讻诪讗 讘专 讞讬讜专讗 讛讜讛 [砖诐 讞转讜诇 砖讞讜专 讘谉 诇讘谉 讛讬讛] 讜讚讬谞讜 讻讞转讜诇 诇讘谉. 讜诪拽砖讬诐: 讜讛讗 诪讘注讬讗 讘注讬讗 诇讬讛 [讜讛专讬 讚讘专 讝讛 谞住转驻拽 诇讜] 诇专讘讬谞讗,


讚讘注讬 [砖砖讗诇] 专讘讬谞讗: 讗讜讻诪讗 讘专 讞讬讜专讗, 诪讛讜 [讞转讜诇 砖讞讜专 讘谉 诇讘谉 诪讛 讚讬谞讜]? 讜讗诐 讻讱 讛讬讛 讛诪拽专讛, 诪讚讜注 讛讬讛 诪住讜驻拽 讘讚讘专? 讜诪住讘讬专讬诐: 讻讬 拽诪讘注讬讗 诇讬讛 [讻讗砖专 谞住转驻拽 诇讜] 诇专讘讬谞讗 讛讬讛 讝讛 讘讗讜讻诪讗 讘专 讞讬讜专讗 讘专 讗讜讻诪讗 [讘讞转讜诇 砖讞讜专 讘谉 诇讘谉 讘谉 砖讞讜专], 讜讗讬诇讜 讛诪注砖讛 砖讗讬专注 诇驻谞讬 专讘 鈥� 讘讗讜讻诪讗 讘专 讞讬讜专讗 讘专 讞讬讜专讗 讛讜讛 [讘讞转讜诇 砖讞讜专 讘谉 诇讘谉 讘谉 诇讘谉 讛讬讛].


讗 (讞讘"讚 讘讬"讞 讘讞"谉: 住讬诪谉 诇砖诇讜砖 诪住讜专讜转 砖讜谞讜转 砖诇 砖诪讜转 讛讞讻诪讬诐 讜住讚专 诪住讬专转 讛诇讻讜转 砖转讜讝讻专谞讛 诇讛诇谉, 讜讛诐: 专' 讗 讞 讗, 专' 讗 讘讗, 专' 讗 讚讗. 专' 讗 讘讗, 专' 讞 讬 讬讗, 专' 讗 讞 讗. 专' 讗 讘讗, 专' 讗 讞 讗, 专' 讞 谞 讬谞讗). 讗诪专 专' 讗讞讗 讘专 驻驻讗 诪砖讜诐 [讘砖诐] 专' 讗讘讗 讘专 驻驻讗 诪砖讜诐 [讘砖诐] 专' 讗讚讗 讘专 驻驻讗, 讜讗诪专讬 诇讛 [讜讬砖 讗讜诪专讬诐] 砖诪住讜专转 讝讜 讛讬转讛 讻讱: 讗诪专 专' 讗讘讗 讘专 驻驻讗 诪砖讜诐 [讘砖诐] 专' 讞讬讬讗 讘专 驻驻讗 诪砖讜诐 [讘砖诐] 专' 讗讞讗 讘专 驻驻讗, 讜讗诪专讬 诇讛 [讜讬砖 讗讜诪专讬诐] 砖讻讱 讛讬转讛  讛诪住讜专转: 讗诪专 专' 讗讘讗 讘专 驻驻讗 诪砖讜诐 [讘砖诐] 专' 讗讞讗 讘专 驻驻讗 诪砖讜诐 [讘砖诐] 专' 讞谞讬谞讗 讘专 驻驻讗:


诪转专讬注讬谉 讘转拽讬注转 砖讜驻专 注诇 讛讞讬讻讜讱 (诪讞诇转 砖讞讬谉 讛诪转驻砖讟转) 讜讗驻讬诇讜 讘砖讘转,  讜讚诇转 讛谞谞注诇转 诇讗 讘诪讛专讛 转驻转讞, 讜讛诇讜拽讞 (讛拽讜谞讛) 讘讬转 讘讗专抓 讬砖专讗诇 鈥� 讻讜转讘讬谉 注诇讬讜 讗讜谞讜 (砖讟专 诪讻讬专讛) 讗驻讬诇讜 讘砖讘转. 讜诪讘专专讬诐 诪讗诪专讬诐 讗诇讛.


 注诇 讛谞讗诪专 "诪转专讬注讬谉 注诇 讛讞讬讻讜讱" 诪讬转讬讘讬 [诪拽砖讬诐] 讛诇讗 砖谞讬谞讜 讘讘专讬讬转讗 讘诪住讻转 转注谞讬转: 讜砖讗专 驻讜专注谞讬讜转 讛诪转专讙砖讜转 讜讘讗讜转 注诇 讛爪讘讜专, 讞讜抓 诪讗诇讜 讛诪谞讜讬讜转 讘诪砖谞讛 砖诐, 讻讙讜谉 讞讬讻讜讱, 讗讜 讞讙讘, 讗讜 讝讘讜讘, 爪讬专注讛 讜讬转讜砖, 讜砖讬诇讜讞 谞讞砖讬诐 讜注拽专讘讬诐 鈥� 诇讗 讛讬讜 诪转专讬注讬谉 讘砖讜驻专讜转 讗诇讗 爪讜注拽讬诐 讘转驻讬诇讛 讘诇讘讚!


 讜诪转专爪讬诐:  诇讗 拽砖讬讗 [讗讬谉 讝讛 拽砖讛], 讻讗谉 诪讚讜讘专 讘砖讞讬谉 诇讞, 讻讗谉 诪讚讜讘专 讘砖讞讬谉 讬讘砖 砖讛讜讗 拽砖讛 诪谉 讛诇讞 讜注诇讬讜 讗祝 诪转专讬注讬诐 讘砖讜驻专讜转. 砖讻谉 诪爪讗谞讜 砖谞讬 住讜讙讬诐 讗诇讛 砖诇 砖讞讬谉, 讜讻驻讬 砖讗诪专 专' 讬讛讜砖注 讘谉 诇讜讬: 砖讞讬谉 砖讛讘讬讗 讛拽讚讜砖 讘专讜讱 讛讜讗 注诇 讛诪爪专讬诐 鈥� 讛讬讛 诇讞 诪讘讞讜抓 讜讬讘砖 诪讘驻谞讬诐, 砖谞讗诪专: "讜讬讛讬 砖讞讬谉 讗讘注讘注转 驻专讞 讘讗讚诐 讜讘讘讛诪讛" (砖诪讜转 讟, 讬), 讻诇讜诪专, 砖讞讬谉 讝讛 讛讬讛 讬讘砖 ("砖讞讬谉") 诪讘驻谞讬诐 讜诇讞 诪讘讞讜抓 ("讗讘注讘讜注讜转 驻讜专讞").


 讜诪讛 砖讗诪专讜 "讜讚诇转 讛谞谞注诇转 诇讗 讘诪讛专讛 转驻转讞", 诪讗讬 [诪讛] 讛讬讗, 诪讛 驻讬专讜砖讜? 诪专 讝讜讟专讗 讗诪专: 住诪讬讻讛, 砖讗诐 讗讚诐 诇讗 讝讻讛 诇讛讬住诪讱 讘转讜讗专 专讘讬 讘砖注转 讛讻讜砖专 砖讛讝讚诪谞讛 诇驻谞讬讜 讜讞诇驻讛, 注诇讜诇 诇注讘讜专 讝诪谉 专讘 注讚 砖讬讝讻讛 诇讻讱. 专讘 讗砖讬 讗诪专: 讻诇 讛诪专讬注讬谉 诇讜, 诪讬 砖讛讜专注 诪讝诇讜, 诇讗 讘诪讛专讛 砖讘讬诐 讜诪讟讬讘讬谉 诇讜. 专讘 讗讞讗 诪讚讬驻转讬 讗诪专: 诇注讜诇诐 讗讬谉 诪讟讬讘讬谉 诇讜 注讜讚. 讜诪注讬专讬诐: 讜讚讘专讬诐 讗诇讛 诇讗 驻讬专讜砖 讛诪讬诪专讗 讛讬讗, 讗诇讗 专讘 讗讞讗 诪讚讬驻转讬 诪讬诇转讗 讚谞驻砖讬讛 [讚讘专 砖诇 注爪诪讜] 讛讜讗 砖讗诪专, 砖讻讱 讗讬专注 诇讜 讘注爪诪讜.


讜注诇 诪讛 砖讗诪专讜 "讜讛诇讜拽讞 讘讬转 讘讗专抓 讬砖专讗诇 鈥� 讻讜转讘讬谉 注诇讬讜 讗讜谞讜 讗驻讬诇讜 讘砖讘转", 转讜讛讬诐: 讘砖讘转 住诇拽讗 讚注转讱 [注讜诇讛 注诇 讚注转讱]? 讜讻讬 讛转讬专讜 讗讬住讜专 诪诇讗讻讛 讘砖讘转 诇爪讜专讱 讝讛?!


讗诇讗 讻驻讬 砖讗诪专 专讘讗 讛转诐 [砖诐] 讘注谞讬谉 讗讞专: 讗讜诪专 讘砖讘转 诇讙讜讬 诇注砖讜转 诪诇讗讻讛 讜注讜砖讛, 讛讻讬 谞诪讬 [讻讗谉 讙诐 讻谉] 讛讻讜讜谞讛 砖讗讜诪专 诇讙讜讬 砖讬讻转讜讘 砖讟专 注诇 讛诪讻讬专讛 讜注讜砖讛 讛讙讜讬 讻讚讘专讬讜. 讜讗祝 注诇 讙讘 [讜讗祝 注诇 驻讬] 砖讗诪讬专讛 诇讙讜讬 诇注砖讜转 诪诇讗讻讛 讘砖讘转 讗讬住讜专 砖讘讜转 讛讬讗 砖讗住专讜讛讜 讞讻诪讬诐, 诪讻诇 诪拽讜诐 讘诪拽专讛 讝讛, 诪砖讜诐 诪爪讜讜转 讬砖讜讘 讗专抓 讬砖专讗诇 诇讗 讙讝专讜 讘讬讛 [讘讜] 专讘谞谉 [讞讻诪讬诐] 诇讗住讜专.


 讜讘注谞讬谉 讝讛 讗诪专 专' 砖诪讜讗诇 讘专 谞讞诪谞讬 讗诪专 专' 讬讜谞转谉: 讛诇讜拽讞 (讛拽讜谞讛) 注讬专 讘讗专抓 讬砖专讗诇, 讻讜驻讬谉 讗讜转讜 注诐 讝讗转 诇讬拽讞 (诇拽谞讜转) 诇讛 讙诐 讚专讱 诪讗专讘注 专讜讞讜转讬讛, 诪砖讜诐 讬砖讜讘 讗专抓 讬砖专讗诇, 砖转讛讗 注讬专 讝讜 驻转讜讞讛 诇讻诇 爪讚.


讘 讗讙讘 讛诪讚讜讘专 讘转拽谞讜转 砖谞注砖讜 诪砖讜诐 讬砖讜讘 讗专抓 讬砖专讗诇, 诪讘讬讗讬诐 讻诪讛 讚讘专讬诐 讻诇诇讬讬诐 讘谞讜砖讗 讝讛. 转谞讜 专讘谞谉 [砖谞讜 讞讻诪讬诐]: 注砖专讛 转谞讗讬谉 讛转谞讛 讬讛讜砖注 讘谉 谞讜谉 注诐 讘谞讬 讬砖专讗诇 讘讻谞讬住转诐 诇讗专抓, 砖讬谞讛讙讜 讝讛 注诐 讝讛 诇驻谞讬诐 诪砖讜专转 讛讚讬谉, 讜诇讗 讬拽驻讬讚讜 注诇 讝讻讜讬讜转讬讛诐.

